《家君为张丈明叔段丈处厚作诗集序小子赞之》
宋代·李处权

二老学而穷，超然以诗鸣。
雍容三百篇，一一韶与韺。
挺特汜水诗，强梁与古争。
寂寥会隐篇，澹荡遗心营。
珠玑沦瓦砾，有时应夜明。
过者剧千万，岂无一不盲。
我父实久要，早以文会并。
兹来唱无和，樽酒怀平生。
遗篇乃见属，悼往泯厥声。
欻然奋长笔，摭实无过情。
而今且谁托，两族俱凋零。
从古作者意，所务非近程。
徐观百年内，污世曷足名。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。